b'\n_START_ARTICLE_\nDjuna Barnes\n_START_PARAGRAPH_\nDjuna Barnes (12. kes\xc3\xa4kuuta 1892 \xe2\x80\x93 18. kes\xc3\xa4kuuta 1982) oli yhdysvaltalainen kirjailija, jolla oli t\xc3\xa4rke\xc3\xa4 osa 1900-luvun modernistisen englanninkielisen naiskirjallisuuden kehittymisess\xc3\xa4. H\xc3\xa4n oli 1910-luvulla yksi Greenwich Villagen kuuluisista boheemeista ja jatkoi samaa Pariisissa 1920- ja 1930-luvuilla. H\xc3\xa4nen romaanistaan Y\xc3\xb6mets\xc3\xa4 (Nightwood, 1936) tuli modernin kirjallisuuden kulttikirja, jonka nousua maineeseen auttoi T. S. Eliotin esipuhe. Se on edelleen tunnettu lesbokulttuurin kuvaus ja n\xc3\xa4yte omaleimaisesta kirjallisesta tyylist\xc3\xa4._NEWLINE_Barnesilla oli ankea lapsuus ja nuoruus: h\xc3\xa4n joutui ensin vahtimaan monia sisaruksiaan ja sisarpuoliaan, my\xc3\xb6hemmin el\xc3\xa4tt\xc3\xa4m\xc3\xa4\xc3\xa4n perhett\xc3\xa4\xc3\xa4n journalistina. H\xc3\xa4n joutui raiskatuksi 16-vuotiaana ja kertoo tapauksesta sek\xc3\xa4 ensimm\xc3\xa4isess\xc3\xa4 romaanissaan Ryder ett\xc3\xa4 viimeisess\xc3\xa4 n\xc3\xa4ytelm\xc3\xa4ss\xc3\xa4\xc3\xa4n Antiphon._NEWLINE_Barnesin koulunk\xc3\xa4ynti oli v\xc3\xa4h\xc3\xa4ist\xc3\xa4 ja ep\xc3\xa4s\xc3\xa4\xc3\xa4nn\xc3\xb6llist\xc3\xa4, mutta 23-vuotiaana h\xc3\xa4n onnistui k\xc3\xa4ym\xc3\xa4\xc3\xa4n taidekoulua New Yorkissa samalla kun el\xc3\xa4tti itse\xc3\xa4\xc3\xa4n kirjoitushommilla. Ensimm\xc3\xa4inen runokokoelma ilmestyi samana vuonna 1915._NEWLINE_Vuonna 1920 Barnes muutti Pariisiin, sujahti modernistipiireihin ja yst\xc3\xa4vystyi mm. James Joycen kanssa. Vuonna 1923 ilmestyi runokokoelma A Book. Vuonna 1928 tuli ensimm\xc3\xa4inen romaani, omael\xc3\xa4m\xc3\xa4kerrallinen Ryder, joka j\xc3\xa4ljitteli Elisabethin ajan tyyli\xc3\xa4. Kirjasta tuli bestselleri Yhdysvalloissa. Barnes julkaisi my\xc3\xb6s salanimell\xc3\xa4 avainromaanin Naisten almanakka, joka kertoo Pariisin lesbopiirien el\xc3\xa4m\xc3\xa4st\xc3\xa4.'